Na temelju članka 2. 20. i 42. Zakona o lokalnim porezima („NN“, br. 115/16, 101/17) i članka 31. Statuta Općine Perušić („Županijski glasnik“ Ličko senjske županije, br. 7/13, 5/18, 7/20) , Općinsko vijeće Općine Perušić na sjednici održanoj dana 13. studenog 2020. godine, donijelo je

**O D L U K U**

**O OPĆINSKIM POREZIMA OPĆINE PERUŠIĆ**

**Opće odredbe**

Članak 1.

Ovom Odlukom o općinskim porezima utvrđuju se vrste poreza koje pripadaju Općini Perušić i koje su prihod proračuna Općine Perušić, visina poreza, obveznici i porezne stope te provedbene odredbe u obavljanju poslova utvrđivanja i naplate poreza.

**Vrste poreza**

Članak 2.

Općini Perušić pripadaju sljedeći porezi:

1. Prirez porezu na dohodak
2. Porez na potrošnju
3. Porez na korištenje javnih površina

**Prirez porezu na dohodak**

Članak 3.

Prirez porezu na dohodak plaća se na području Općine Perušić sukladno Zakonu o porezu na dohodak i Pravilniku o porezu na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka

Obveznik prireza porezu na dohodak je fizička osoba koja je obveznik poreza na dohodak i ima prebivalište ili boravište na području Općine Perušić.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak iz članka 3. stavka 1. ove Odluke.

Članak 5.

Prirez porezu na dohodak plaća se po stopi od **4%** na osnovicu iz članka 4. Ove Odluke.

**Porez na potrošnju**

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina,specijalnih vina, piva i bezalkoholnih pića u ugostiteljskim objektima na području Općine Perušić.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Općine Perušić.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. tog dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovog članka.

**Porez na korištenje javnih površina**

Članak 9.

Porez na korištenje javnih površina plaćaju pravne i fizičke osobe koje koriste javne površine.

Javnim površinama, u smislu ove Odluke smatraju se trgovi, zelene površine, javni prolazi, parkirališta, pločnici i druge površine u vlasništvu Općine Perušić.

Članak 10.

Za korištenje javnih površina utvrđuje se visina poreza na korištenje javnih površina i to:

* ugostiteljska djelatnost – terase 0,66 kn/m2/dnevno
* trgovačka djelatnost 100,00 kn/m2/dnevno
* uslužna djelatnost (hrana, piće) 200,00 kn/m2/dnevno
* jumbo plakati 100,00 kn/dnevno
* reklamna vitrina (city light) - jednostrano 20,00 kn/dnevno

 - obostrano 50,00 kn/dnevno

- dječji zabavni parkovi 25,00 kn/m2/dnevno

- reklamno izložbeni štandovi 200,00 kn/ dnevno

- ostalo (sladoled, kokice, kukuruz, med, knjige, suveniri…) 100,00 kn/m2 dnevno

Članak 11.

Od plaćanja poreza na korištenje javnih površina u potpunosti se oslobađaju Turistička zajednica Općine Perušić, Javna ustanova „Pećinski park Grabovača“, Narodna knjižnica Općine Perušić, Perušić d.o.o. za komunalne djelatnosti te aktivnosti povezane sa humanitarno zdravstvenim, socijalnim i sličnim manifestacijama od interesa za stanovništvo Općine Perušić.

Članak 12.

Jedinstveni upravni odjel Općine Perušić će na zahtjev zainteresirane osobe ili po službenoj dužnosti izdati rješenje o porezu na korištenje javnih površina.

Obveznici poreza na korištenje javnih površina moraju Jedinstvenom upravnom odjelu dostaviti podatke o mjestu na kojem se nalazi javna površina, zauzetu površinu, te druge podatke potrebne za utvrđivanje poreza na korištenje javne površine.

Podatke iz stavka 2. ovog članka porezni obveznici moraju dostaviti najmanje 5 dana prije zauzimanja javne površine.

**Provedbene odredbe**

Članak 13.

Poslove utvrđivanja i naplate prireza poreza na dohodak obavlja Ministarstvo financija – Porezna uprava , a poslove utvrđivanja i naplate poreza na potrošnju i poreza na korištenje javnih površina obavlja Jedinstveni upravni odjel Općine Perušić.

**Prijelazne i završne odredbe**

Članak 14.

Postupci utvrđivanja i naplate prihoda od lokalnih poreza provode se sukladno odredbama Općeg poreznog zakona i Ovršnog zakona.

Za sva pitanja koja nisu regulirana ovom Odlukom, primjenjuju se odredbe Zakona o lokalnim porezima.

Članak 15.

Stupanjem na snagu ove Odluke prestaju važiti Odluka o općinskim porezima („NN“, br. 24/10, 7/12, 22/17, 22/19).

Članak 16

Ova Odluka objavit će se u „Narodnim novinama“ i „Županijskom glasniku“ Ličko senjske županije, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca u kojem je Odluka objavljena u „Narodnim novinama“.

Predsjednik Općinskog vijeća

Milorad Vidmar

KLASA: 400-01/20-01/107

URBROJ: 2125-08-1-20-1